	Школа
	Медицинска школа Бањалука

	Наставни предмет
	Српски језик и књижевност

	Разред
	други

	Датум реализације
	март 2027. године

	Наставник
	мр Сања Ђурић, проф.


	Наставна тема
	Средњовјековна књижевност

	Наставна јединица
	Народна књижевност, анализа епске народне пјесме

	Тип часа
	Обрада

	Циљ часа
	Усвајање нових појмова и знања и понављање већ постојећих.

	Образовни задаци
	· Усвајање и продубљивање знања ученика о народном језику.
·  Усвајање знања ученика о дјелима писаним на народном језику.

	Функционални задаци
	· Оспособљавање ученика за тумачење одређене области.
· Оспособљавање ученика да запажају појединости, повезују их и да се на тај начин интерпретирају одређене релације у књижевним правцима.
· Јачање навике ученика да повезују различита знања и да их синтетизују.

	Васпитни задаци
	· Развијање традиционалистичког духа и подстицање ученика на међусобну сарадњу.
· Подстицање ученика на размјену знања и идеја.
· Развијање свијести ученика о потреби континуираног рада на усвајању нових знања.

	Кључни појмови
	Прељуба, праштање, освета, јунаштво…

	Облици рада
	Фронтални, групни

	Наставне методе
	Монолошка, дијалошка, рад на тексту

	Наставна средства
	Табла, креда, пројектор

	Корелација
	Историја, теологија.

	Литература и додатни материјал за наставнике
	· Читанка за други разред средњих стручних школа;

· Текстови из Читанке
· ппт презентација „Народна књижевност“

	Литература и додатни материјал за ученике
	сајт за српски језик - www.srpskijez.net

	Напомене

	Поред уџбеника и основних текстова, настојим да прикажем ученицима ппт презентацију, да им кроз илустрацију одређених битних сегмената из сваког књижевног периода, документујем и објасним све што би требало да виде.




ТОК ЧАСА 
	Уводни дио часа
(5 минута)
	     Подсјећање на уводно предавање о подјели народне књижевности, о врстама пјесама и поетици у пјесмама.

	Главни дио часа
(35 минута)


	     Бановић Страхиња је српска народна пјесма. Први пут ју је записао Вук Стефановић Караџић, у дјелу „Пјесме јуначке најстарије“, књига друга 1845. године. Најавити наставни час, анализу пјесме „Бановић Страхиња“. Ученици су прочитали пјесму „Бановић Страхиња“ (унапријед упознати са анализом и радом). Уз уводно образложење анализирати пјесму, радећи у групи. Дјело афирмише херојство, витештво и јунаштво и закључено је речима:

„Помало је такијех јунака кâ што бјеше Страхињићу Бане.”
Управо овај мото треба открити у композиционој анализи пјесме.

Структура пјесме, како на формалном тако и на унутрашњем плану: експозиција, заплет, кулминација, перипетија, расплет, епилог, укључујући и двије веома функционалне епизоде, или дигресије (мајчино писмо и судбина старог дервиша) садрже мотиве, који се међусобно огледају једни у другима и тако постижу умјетнички ефекат вриједан поштовања.
Увод у пјесму сличнији је  приповједачкој него гусларској књижевности:

„Нетко бјеше Страхинићу бане,

бјеше бане у маленој Бањској,

у маленој Бањској крај Косова,

да такога не има сокола.

Једног јутра бане подранио…“
1. корак: Ученике подијелити у групе, свака група треба да одговори на одређена питања у вези са неким мотивом у пјесми. Групе и задаци:
I експозиција (мотив одласка у тазбину и мотив гозбе)

· разрадити епски приказ величине и јунаштва Бановић Страхиње, његов статус и тазбини и поштовање, које је изградио.
II заплет (мотив гласника) Заплет започиње мотивом издаје.   Југ Богдан одбија да пошаље девет Југовића са баном Страхињићем на Косово (гдје му се налази отета кћер). У новом свјетлу, пажња, разметање у указивању почасти, обећања, вербална јуначења Југовића и осталих племића,  добија ново, сасвим супротно значење. Видимо недосљедност, лицемерје, кукавичлук као и  двостуко поимање родитељства и обавезе према мушкој и женској дјеци:  „Не дам ђеце водит на Косово, макар шћери накад не видио.“

III перипетија (мотив пријатеља и мотив издаје)
„Виђе бане да му друга нема,

сам отиде пољем крушевачким.“

Банову усамљеност и издају, коју су му људи починили, народни пјевач појачава мотивом једног необичног пријатеља у невољи.

IVкулминација (средишњи дио радње). Почиње сликом њежности и љубави под чадором Влах-Алије, чиме се постиже ефекат изневјереног очекивања.  Отета  љуба Страхињина није злостављена ропкиња, која пати и страда. Напротив, Влах- Алија се према њој опходи са љубављу и  пажњом. Слика уснулог човјека са главом у крилу жене, осим што говори о његовом осјећању самоувјерености, сигурности и безбрижности,  указује и на  повјерење у Страхињину љубу.   У први мах, читалац ће у поменутом призору препознати само  још један мотив издаје, али није све тако једноставно и једнострано. Пред нама се отвара простор за бројне анализе  и проналажење мотивације за ту издају. Препознавши  свога мужа у даљини, Страхињина љуба се није обрадовала. Умјесто тога, прожима је самртни страх. Зато се и обраћа Влах-Алији ријечима:

 „Ну се дигни, главу не дигао…

Ето к нама Страхинића бана,

Сад ће твоју главу укинути,

Сад ће мене очи извадити.“   (казна за женско прељубништво). Ријечи Влах-Алије, којима је убеђује да живот поштеди њему, а не свом мужу, на различит начин чују Страхиња и његова љуба. За њега и народног пјевача то су лукаве ријечи за лаковјерне жене, а за његову љубу –  реалност. Њен избор (да удари управо бана) дјелује као шок и као отрежњење.   Влах-Алија је насрнуо на његову част, али она је отишла корак даље – насрнула је на његов живот.  У смртној опасности сјетио се јединог искреног и оданог бића, које има на овом свијету – свог пса.

„Препаде се Страхинићу бане,

 ђе погибе лудо и безумно,

 а нешто се бане домислио,

викну бане из бијела грла

 некакога хрта Карамана…“
Vперипетија (Функција перипетије је да продужи причу, унесе нову драматику и неизвијесност након врхунца радње, када нам се учинило да је конфликт разријешен. Али, није бан Страхињић једино са Влах-Алијом у конфликту. Штавише, то што му је он учинио нажао нема исту моралну тежину, ма колико га скупо коштало, као оно што су му учинили људи којима је вјеровао. Зато бан одлази у Крушевац по своју људску и моралну сатисфакцију. Њихова срдачност и загрљаји, какве смо имали прилику да посматрамо и на почетку пјесме, сада имају сасвим нову конотацију.

„Виђе њега старац Југ Богдане,

 а срете га девет милих шура,

 руке шире, у лице се љубе,

 за лако се упиташе здравље.“
„ Плану Јуже, како огањ живи,

викну Јуже ђеце деветоро:

Повадите ноже деветоре,

на комате кују искидајте.

 Силна ђеца баба послушаше,

 те на своју сестру кидисаше.“

Баново разочарање је тиме употпуњено. Он према оваквој родбини може да осјећа једино згроженост и презир. У разрјешењу радње он то и показује.
VI расплет (јединствен у нашој народној епици). Бан није допустио да се погуби његова невјерна љуба. Са становишта народне епике, овакав поступак сасвим је неочекиван ( у патријархалном моделу понашања нема мјеста за праштање женског невјерства и издаје; жене су растрзане „коњма на репове“, ослепљиване, сакаћене). Са аспекта саме приче, која се пред нама одвија, његов поступак је, међутим,  сасвим логичан. Да је желио да погуби љубу, учинио би то сам, у афекту, када је такав поступак био потпуно  оправдан. Зашто је онда долазио у Крушевац? Да провјери хоће ли ико имати храбрости да му погледа у очи и да у потпуности дефинише свој будући однос према тазбини. Али не само то. Дошао је да их казни пред свијетом, онако како су заслужили. Без грубих речи и оружја. Да их казни срамотом. То објашњава образложење зашто су се тако хитро Југовићи латили оружја, да убију Страхињину љубу – хтјели су њеном крвљу да оперу своју част, свој углед,  да са себе скину бруку, али и одговорност за све што се догодило.

Бан је дошао управо зато да би им то ускратио:

„Ал’ је не да Страхинићу бане,

 шуревима ријеч говораше:

Шуре моје, девет Југовића!

што се, браћо, данас обрукасте?

 На кога сте ноже потргнули?“

Крај је потпуно оправдао величину и јуначку и људску, Бановић Страхиње.

 „Не дам вашу сестру похарчити,

без вас бих је могао стопити,

ал’ ћу стопит’ сву тазбину моју,

немам с киме ладно пити вино;

Но сам љуби мојој поклонио.“ 

Улога епилога, у овој цјеловитој епској стуктури, може се приписати посљедњим  стиховима. Иако је недвосмислено јасно да нам је представио несвакидашњег јунака, народни пјевач има потребу да то још једном нагласи, као да жели да нас подстакне на то да се њиме позабавимо и након читања пјесме:

„Помало је такијех јунака,

ка’ што бјеше Страхинићу бане.“


	Завршни дио часа
(5 минута)
	Апострофирање најважнијих дијелова и покушај да се остави закључак или запитаност након анализе ове пјесме.
Не можемо да оспоримо Бановићеву посебност и његово јунаштво, питамо се:  Да ли је бан Страхињић, након свега,  побједник или губитник?

-Побиједио је Турчина, али  увијек ће га мучити мисао да Влах-Алија и даље живи у сјећању његове жене.  

-Морално је поразио своје издајнике, али се неће ослободити горчине,  ни празнине, коју су за собом оставили дојучерашњи пријатељи.

-Вратио је жену, која му по закону припада, али ће увијек сумњати да му припада душом.

-Враћа се у Бањску, али га тамо, умјесто дома, чека згариште.


ИЗГЛЕД ТАБЛЕ
	
„Бановић Страхиња“
                                                     епска народна пјесма

· композиција пјесме
· анализа и усклађеност са стварним мотивима
· расплет, закључак…

